**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2015,

**ktorým sa mení a dopĺňa zákon č. 326/2005 Z. z. o lesoch v znení neskorších predpisov a ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 326/2005 Z. z. o lesoch v znení zákona č. 275/2007 Z. z., zákona č. 359/2007 Z. z., zákona č. 360/2007 Z. z., zákona č. 540/2008 Z. z., zákona č. 499/2009 Z. z., zákona č. 117/2010 Z. z., zákona č. 96/2012 Z. z., zákona č. 345/2012 Z. z., zákona č. 115/2013 Z. z., zákona č. 180/2013 Z. z. a zákona č. 182/2014 Z. z. sa mení a dopĺňa takto:

V § 18 ods. 1 písm. b) sa za slová „uplatňuje sa“ vkladá slovo „všade“.

V § 20 sa vkladá nový odsek 7, ktorý znie:

„(7) Za zabezpečený podľa odseku 6 sa považuje lesný porast, ak ho tvoria stanovištne vhodné lesné dreviny, bez výrazného poškodenia, ktorý sa dostatočne prispôsobil podmienkam stanovišťa, má znateľný výškový prírastok a nevyžaduje doplňovanie.“.

Doterajšie odseky 7 a 8 sa označujú ako odseky 8 a 9.

V § 20 ods. 8 sa slová „odsekov 5 a 6“ nahrádzajú slovami „odsekov 5 až 7“.

V § 23 ods. 5 tretia veta znie: „Zistenie skutočností odôvodňujúcich náhodnú ťažbu obhospodarovateľ lesa vždy oznámi orgánu štátnej správy lesného hospodárstva, a to do sedem dní od ich zistenia, najneskôr však do 30 dní od ich vzniku.“.

V § 28 odsek 3 znie:

„(3) Opatrenia na zabránenie šírenia a premnoženia škodcov z chránených území so štvrtým a piatym stupňom ochrany, v ktorých nebola povolená výnimka orgánu štátnej správy ochrany prírody a krajiny na vykonanie náhodnej ťažby, zabezpečí obhospodarovateľ lesa. Opatrenia vykoná na nevyhnutne potrebnom území v okolí územia so štvrtým a piatym stupňom ochrany a v nevyhnutnom rozsahu podľa projektu [§ 48 ods. 2 písm. g)] navrhnutom hospodárom, ktorý posúdi a po vyjadrení orgánu štátnej správy ochrany prírody a krajiny podľa osobitného predpisu43) schváli orgán štátnej správy lesného hospodárstva. Náklady na vykonanie opatrení sa na zabránenie šírenia a premnoženia škodcov uhrádzajú orgány štátnej správy ochrany prírody a krajiny podľa osobitného predpisu.43a)“.

Poznámky pod čiarou k odkazom 43 a 43a znejú:

„43) § 9 zákona č. 543/2002 Z. z. v znení neskorších predpisov.

43a) § 4 ods. 1 písm. s) zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov.“.

V § 40 sa odsek 2 dopĺňa písmenom g), ktoré znie:

„g) komplexná hodnota funkcií lesa.”.

V § 47 odsek 2 znie:

„(2) Činnosť hospodára môže právnická osoba zabezpečovať len prostredníctvom fyzickej osoby, ktorá je určená orgánom štátnej správy lesného hospodárstva.“.

V § 47 odsek 11 znie:

„(11) Náklady spojené s výkonom činnosti, povinností a oprávnení hospodára hradí štát. Na tento účel odvádzajú každoročne všetci obhospodarovatelia lesa z každého kubíka obnovnej ťažby v hospodárskych lesoch finančnú čiastku, ktorej veľkosť a spôsob úhrady určí všeobecne záväzný právny predpis, ktorý vydá ministerstvo [§ 66 písm. m)]. Túto čiastku je možné použiť okrem úhrady odmeny hospodára aj na príspevok na vypracovanie plánov starostlivosti o les.“.

Za § 55 sa vkladá nový § 55a, ktorý vrátane nadpisu znie:

**„§ 55a**

**Komplexná hodnota funkcií lesa**

(1) Komplexná hodnota funkcií lesa vyjadruje celkovú hodnotu lesa a jeho funkcií, ktoré je možné oceniť ako tovar alebo služby, a ktoré je možné využiť v danej dobe v príslušnej jednotke priestorového rozdelenia lesa (§ 39 ods. 1).

(2) Štát prostredníctvom právnickej osoby zriadenej ministerstvom (§ 38 ods. 2) sleduje komplexnú hodnotu funkcií lesov a možností ich využitia v príslušnej jednotke priestorového rozdelenia lesa (§ 39 ods. 1).

(3) Komplexná hodnota funkcií lesov sa využíva:

a) k určeniu skutočnej ceny lesa v závislosti od spoločenskej významnosti využitia jeho funkcií, ktorá je daná reálnym dopytom po využívaní týchto funkcií,

b) k cielenej diferencovanej ochrane a podpore funkcií lesov pri plánovaní využívania krajiny, ako dôležitého nástroja rozvoja vidieka,

c) k strategickému plánovaniu a celospoločenským prognózam,

d) k lesníckej osvete,

e) k tvorbe, ochrane a skvalitneniu životného prostredia,

f) k znižovaniu negatívnych dopadov antropogénnych lokálnych a globálnych zmien životného prostredia,

g) k posilneniu významu lesov v hospodárskej a sociálnej oblasti.”.

§ 66 sa dopĺňa písmenom m), ktoré znie:

„m) stanovení výšky a spôsobu úhrady finančnej čiastky, ktorú odvádzajú každoročne všetci obhospodarovatelia lesa z každého kubíka obnovnej ťažby v hospodárskych lesoch na účely hradenia nákladov spojených s výkonom činnosti, povinností a oprávnení hospodára (§ 47 ods. 11) a príspevku na vypracovanie plánov starostlivosti o les.“.

Za § 68c sa vkladá § 68d, ktorý vrátane nadpisu znie:

„**§ 68d**

**Prechodné ustanovenie**

**k úprave účinnej od 1. januára 2016**

Ministerstvo vydá všeobecne záväzný právny predpis podľa § 66 písm. m) do 31. decembra 2016.“.

**Čl. II**

Zákon č. 25/2006 Z. z. o verejnom obstarávaní a o zmene a doplnení niektorých zákonov v znení zákona č. 282/2006 Z. z., zákona č. 102/2007 Z. z., zákona č. 232/2008 Z. z., zákona č. 442/2008 Z. z., zákona č. 213/2009 Z. z., zákona č. 289/2009 Z. z., zákona č. 402/2009 Z. z., zákona č. 503/2009 Z. z., zákona č. 73/2010 Z. z., zákona č. 129/2010 Z. z., zákona č. 58/2011 Z. z., zákona č. 158/2011 Z. z., zákona č. 182/2011 Z. z., zákona č. 223/2011 Z. z., zákona č. 231/2011 Z. z., zákona č. 348/2011 Z. z., zákona č. 550/2011 Z. z., zákona č. 91/2012 Z. z., zákona č. 28/2013 Z. z., zákona č. 95/2013 Z. z., zákona č. 180/2013 Z. z., zákona č. 34/2014 Z. z., zákona č. 13/2015 Z. z., zákona č. 31/2015 Z. z. a zákona č. 87/2015 Z. z. sa mení a dopĺňa takto:

Za § 13 sa vkladá § 13a, ktorý vrátane nadpisu znie:

„**§ 13a**

Subdodávateľom na účely tohto zákona je fyzická osoba, právnická osoba alebo skupina osôb, ktorá sa na základe zmluvy s uchádzačom alebo záujemcom podieľa na plnení zmluvy medzi verejným obstarávateľom alebo obstarávateľom a uchádzačom alebo záujemcom, ako aj osoba, ktorá je subdodávateľom subdodávateľa a ďalšie subjekty na nižšej úrovni subdodávateľského reťazca uchádzača alebo záujemcu.“.

V § 27 sa za odsek 2 vkladá nový odsek 3, ktorý znie:

„(3) Ak ide o zákazku v oblasti lesného hospodárstva, uchádzač alebo záujemca môže na preukázanie finančného a ekonomického postavenia využiť finančné zdroje inej osoby podľa odseku 2 len vo výške maximálne 20 % z celkovej predpokladanej hodnoty zákazky alebo vo výške maximálne 20% z celkovej predpokladanej hodnoty všetkých častí zákazky, ak je dodávka tovaru, stavebná práca alebo služba rozdelená na niekoľko častí v rámci zadávania jednej zákazky, z ktorých každá bude predmetom samostatnej zmluvy.“.

Doterajší odsek 3 sa označuje ako odsek 4.

V § 28 sa za odsek 2 vkladá nový odsek 3, ktorý znie:

„(3) Ak ide o zákazku v oblasti lesného hospodárstva, uchádzač alebo záujemca môže na preukázanie technickej spôsobilosti alebo odbornej spôsobilosti využiť technické a odborné kapacity inej osoby podľa odseku 2 len vo výške maximálne 20 % z celkovej predpokladanej hodnoty zákazky alebo vo výške maximálne 20% z celkovej predpokladanej hodnoty všetkých častí zákazky, ak je dodávka tovaru, stavebná práca alebo služba rozdelená na niekoľko častí v rámci zadávania jednej zákazky, z ktorých každá bude predmetom samostatnej zmluvy.“.

Doterajší odsek 3 sa označuje ako odsek 4.

V § 32 ods. 6 sa za druhú vetu vkladá nová tretia veta, ktorá znie: „Ak ide o zákazku v oblasti lesného hospodárstva a verejný obstarávateľ a obstarávateľ vyžaduje od uchádzačov alebo od záujemcov minimálnu úroveň finančného a ekonomického postavenia alebo splnenie technickej spôsobilosti alebo odbornej spôsobilosti, musí táto podmienka súvisieť s predmetom podnikania uchádzača alebo od záujemcu, ktorého sa zákazka týka.“.

V § 32 ods. 6 sa na konci bodka nahrádza bodkočiarkou a pripájajú sa tieto slová: „ak ide o zákazku v oblasti lesného hospodárstva, verejný obstarávateľ a obstarávateľ v tomto oznámení tiež uvedie oprávnené dôvody nerozdelenia zákazky na niekoľko častí“.

V § 32 ods. 9 sa na začiatku vkladá nová prvá veta, ktorá znie: „Ak ide o zákazku v oblasti lesného hospodárstva, je uchádzač alebo záujemca povinný v ponuke predložiť zoznam subdodávateľov podľa § 28 ods. 1 písm. k) v rozsahu údajov podľa § 28 ods. 1 písm. k) aj vtedy, ak nejde o prípady podľa odseku 3 písm. b); ak dôjde k zmene subdodávateľa oproti zoznamu predloženému v ponuke, je povinný ho predložiť do piatich pracovných dní odo dňa uzatvorenia zmluvy so subdodávateľom.“.

§ 32 sa dopĺňa odsekom 12, ktorý znie:

„(12) Verejný obstarávateľ a obstarávateľ môže určiť minimálny percentuálny podiel z celkovej predpokladanej hodnoty zákazky v oblasti lesného hospodárstva, ktorý sa má zadať tretím osobám. Podiel sa vyjadrí ako rozpätie minimálneho a maximálneho percentuálneho podielu, pričom maximálny percentuálny podiel nesmie presiahnuť 20% celkovej predpokladanej hodnoty zákazky. Verejný obstarávateľ a obstarávateľ vyžaduje od uchádzačov, aby vo svojich ponukách uviedli časť alebo časti zákazky, ktoré plánujú zadať tretím osobám v rámci určeného podielu. Uchádzač, ktorý nie je verejným obstarávateľom ani obstarávateľom, uvedie úplný zoznam subdodávateľov podľa § 28 ods. 1 písm. k) v ponuke. Tento zoznam je potrebné aktualizovať pri každej zmene.“.

V § 34 ods. 10 štvrtej vete sa slová „môže verejných obstarávateľ a obstarávateľ“ sa nahrádzajú slovami „týkajúcich sa zákazky z oblasti lesného hospodárstva verejný obstarávateľ a obstarávateľ musí a v ostatných prípadoch môže“.

V § 35 ods. 6 sa na konci vkladá čiarka a pripájajú sa tieto slová „ak tento zákon neustanovuje inak“.

V § 154 ods. 1 sa za slovo „obsahu“ vkladajú slová „podrobnosti o oprávnených dôvodoch podľa § 32 ods. 6 štvrtej vety“.

Za § 155p sa vkladá § 155q, ktorý vrátane nadpisu znie:

„**§ 155q**

**Prechodné ustanovenia**

**k úpravám účinným od 1. januára 2016**

(1) Verejná súťaž, užšia súťaž, rokovacie konanie so zverejnením, súťažný dialóg, koncesia, súťaž návrhov alebo postup zadávania podlimitnej zákazky, pri ktorých bolo oznámenie o vyhlásení verejného obstarávania, oznámenie použité ako výzva na súťaž alebo výzva na predkladanie ponúk odoslané na uverejnenie predo dňom účinnosti tohto zákona, sa dokončia podľa doterajších predpisov.

(2) Priame rokovacie konanie, ktoré sa preukázateľne začalo predo dňom účinnosti tohto zákona, sa dokončí podľa doterajších predpisov.

(3) V konaní a pri výkone kontroly, ktoré začal úrad predo dňom účinnosti tohto zákona, sa postupuje podľa doterajších predpisov.

(4) V konaní a pri výkone kontroly, ktoré začne úrad po účinnosti tohto zákona a vzťahuje sa na verejné obstarávanie podľa odsekov 1 a 2, sa postupuje podľa doterajších predpisov.

(5) Konanie o žiadosti o nápravu a konanie o námietkach, ktoré sa vzťahujú na verejné obstarávanie podľa odseku 1 alebo odseku 2, sa dokončia podľa doterajších predpisov.

(6) Úrad vydá všeobecne záväzný právny predpis podľa § 154 ods. 1 do 31. marca 2016.

**Čl. III**

Tento zákon nadobúda účinnosť 1. januára 2016 okrem čl. II bodu 5, ktorý nadobúda účinnosť 1. apríla 2016 a čl. I bodu 8, ktorý nadobúda účinnosť 1. januára 2017.